Albert Speer (19. marts 1905 – 1. september 1981) var en tysk arkitekt, som var rustningsminister i Nazi-Tyskland under 2. verdenskrig i perioden 1942-1945. Inden hans ministerudnævnelse havde Speer længe været Adolf Hitlers foretrukne arkitekt. Som "nazisten, der sagde undskyld", påtog han sig ved Nürnbergprocessen og i sine erindringer et ansvar for forbrydelser begået af det nazistiske styre i Tyskland. Hvor indblandet Speer var i den nazistiske forfølgelse af jøder, samt hvor meget han kendte til Holocaust er fortsat genstand for uenighed.
Speer blev medlem af nazistpartiet i 1931. Hans evner som arkitekt gjorde ham stadig mere kendt i partiet, og han blev medlem af Hitlers inderkreds. Føreren gav ham til opgave at tegne og bygge en række bygninger og anlæg herunder det nye Rigskancelli og paradeanlægget til partimøderne i Nürnberg – de såkaldte "Reichsparteitage". Speer udfærdigede også planer for Welthauptstadt Germania – en stor, planlagt ombygning af Berlin, som skulle finde sted efter krigen, og blandt andet bestod af enorme bygninger, brede boulevarder og et reorganiseret transportsystem. ("Læs mere..")
